ΓΡΑΠΤΗ ΕΡΩΤΗΣΗ E-3707/97 υποβολή: Ulf Holm (V) προς την Επιτροπή (19 Νοεμβρίου 1997)

Θέμα: Ενίσχυση της αυτοκινητοβιομηχανίας εκ μέρους της ΕΕ

Σύμφωνα με τον Τύπο η ΕΕ ενισχύει τη βιομηχανία αυτοκινήτων Jaguar με σχεδόν 1000 εκατ. σουηδικές κορώνες για την περαιτέρω ανάπτυξη ενός τύπου Jaguar.Όταν θα διατεθεί στην αγορά το αυτοκίνητο αυτό θα κοστίζει τουλάχιστον 1.000.000 κορώνες. Σύμφωνα με τον κ. Colin Cook, προϊστάμενο της υπηρεσίας Τύπου του Προέδρου της Ευρωπαϊκής Επιτροπής κ. Santers η ενίσχυση αυτή θα πρέπει να συμβάλει στο να καταλάβει το εν λόγω αυτοκίνητο θέση στην κατηγορία όπου σήμερα συναντάται η σειρά ΒΜW 5. Είναι γνωστό ότι τα αυτοκίνητα Jaguar είναι αυτοκίνητα πολυτελείας που καταναλώνουν μεγάλες ποσότητες καυσίμων.

1. Σε ποιες άλλες αυτοκινητοβιομηχανίες χορηγεί η ΕΕ οικονομική ενίσχυση και σε ποιο ύψος ανέρχεται αυτή;

2. Θεωρεί η Επιτροπή ότι δικαιολογείται η παροχή ενίσχυσης για την κατασκευή ενός αυτοκινήτου πολυτελείας το οποίο η απόλυτη πλειοψηφία των πολιτών της ΕΕ ποτέ δεν θα έχουν τη δυνατότητα να αγοράσουν;

3. Θεωρεί η Επιτροπή ότι η παροχή ενίσχυσης για την κατασκευή αυτοκινήτων που καταναλώνουν μεγάλες ποσότητες καυσίμων, μεταξύ των οποίων είναι και η Jaguar, μπορεί να συνεχισθεί όταν θα έχει τεθεί σε ισχύ η Συνθήκη του Άμστερνταμ, λαμβάνοντας υπόψη ότι η «βιώσιμη ανάπτυξη» αναφέρεται τώρα ρητά στη Συνθήκη και θα πρέπει να αποτελεί απόλυτη απαίτηση στην πολιτική της ΕΕ;

Απάντηση του κ. Van Miert εξ ονόματος της Επιτροπής (21 Ιανουαρίου 1998)

Το Αξιότιμο Μέλος αναφέρεται σε πληροφορίες που δημοσιεύτηκαν στον τύπο, σύμφωνα με τις οποίες η Κοινότητα χορηγεί 1 δισ. SEK (116 εκατ. ECU) στην εταιρεία Jaguar Cars για την κατασκευή ενός νέου μοντέλου. Θεωρούμε ότι οι πληροφορίες αυτές αναφέρονται σε ένα πακέτο μέτρων χρηματοοικονομικής ενίσχυσης, που κοινοποιήθηκε στην Επιτροπή εκ μέρους των βρετανικών αρχών, υπέρ ενός σχεδίου επενδύσεων για την κατασκευή μιας σειράς αυτοκινήτων Jaguar X-200.

Η Επιτροπή εξέτασε το σχέδιο ενίσχυσης και κατέληξε στο συμπέρασμα ότι ήταν σύμφωνο προς τις διατάξεις των άρθρων 92 και 93 της Συνθήκης και ειδικότερα προς την ειδική πλαισίωση ((ΕΕ C 123 της 18.5.1989 και ΕΕ C 284 της 28.10.1995 (τελευταία τροποποίηση).)) που εφαρμόζεται στον τομέα της αυτοκινητοβιομηχανίας. Προέκυψε ότι τα προβλεπόμενα μέτρα ενίσχυσης πληρούσαν τα κριτήρια έγκρισης υπέρ των περιφερειακών ενισχύσεων και των ενισχύσεων υπέρ της επαγγελματικής εκπαίδευσης και της προστασίας του περιβάλλοντος. Εξάλλου, εξάχθηκε το συμπέρασμα ότι τα πλεονεκτήματα που θα μπορούσαν να απορρεύσουν για την περιοχή από τις επενδύσεις αυτές, τόσο σε θέσεις εργασίας, σε αναβάθμιση των επαγγελματικών προσόντων του προσωπικού και βελτίωση της ποιότητας της ατμόσφαιρας, θα αντιστάθμιζαν τις ενδεχόμενες αρνητικές επιπτώσεις των μέτρων επί του ανταγωνισμού. Η συνολική ενίσχυση, ύψους 700 εκατ. GBP (16 εκατ. ECU) που αναφέρθηκε στον τύπο, καλύπτει επίσης μέτρα που ακόμη δεν έχουν καθοριστεί, για ποσό ύψους 8,3 εκατ. GBP (12 εκατ. ECU) και επιδοτήσεις που ανέρχονται σε ποσό ύψους 3,8 εκατ. GBP (5,5 εκατ. ECU) από τα οποία δεν επωφελείται άμεσα η Jaguar εφόσον χορηγούνται στο πλαίσιο ενός προγράμματος για το οποίο η Jaguar δεν παρεμβαίνει παρά ως παρέχουσα υπηρεσίες.

Η συνολική χρηματοοικονομική ενίσχυση που εγκρίθηκε ((Απόφαση εκδοθείσα στις 27 Μαρτίου 1996, ΕΕ C 311 της 22.10.1996.)) από την Επιτροπή υπέρ του σχεδίου X-200 ανέρχεται σε 67,5 εκατ. GBP (98 εκατ. ECU) εκ των οποίων 65,75 εκατ. GBP (95,5 εκατ. ECU) πρέπει να καταβληθούν αποκλειστικά από τις βρετανικές αρχές. Όσον αφορά την κοινοτική χρηματοδότηση, φαίνεται, βάσει των στοιχείων τα οποία διαθέτει αυτή τη στιγμή η Επιτροπή, ότι χορηγήθηκε συμμετοχή ύψους 1,75 εκατ. GBP (2,5 εκατ. ECU) για δραστηριότητες από τις οποίες θα επωφελείτο το σχέδιο X-200 της Jaguar, ήτοι τη δημιουργία ενός εργοστασίου επεξεργασίας απορριμμάτων (1,5 εκατ. GBP, ήτοι 2,2, εκατ. ECU) και την επισκευή των εξωτερικών τοίχων των εγκαταστάσεων (0,25 εκατ. GBP, ήτοι 360.000 ECU). Η επιχορήγηση αυτή αποτελούσε τμήμα της ενίσχυσης που χορηγήθηκε στο σχέδιο «Bromford area package project» (συνολικό σχέδιο για την περιοχή Bromford) που χρηματοδοτήθηκε δυνάμει του μέτρου 3.3 (δημιουργία των απαραίτητων υποδομών για την υποστήριξη της διαφοροποίησης και της ανάπτυξης) του ενιαίου εγγράφου προγραμματισμού (DOCUP) 1994-1996 για την περιοχή West Midlands του στόχου 2.

Όσον αφορά τα συγκεκριμένα ερωτήματα που έθεσε το Αξιότιμο Μέλος, η Επιτροπή επιθυμεί να υπογραμμίσει τα ακόλουθα σημεία:

1. Αυτή τη στιγμή η Επιτροπή συλλέγει τα απαραίτητα στοιχεία για να απαντήσει στην ερώτηση αυτή.

2. Δεν πρόκειται για κριτήριο το οποίο λαμβάνει υπόψη η Επιτροπή για να αξιολογήσει το παραδεκτό των κρατικών ενισχύσεων ή να χορηγήσει επιδοτήσεις που προέρχονται από διαρθρωτικά ταμεία.

3. Η Κοινότητα εφαρμόζει μια στρατηγική που στοχεύει στη μείωση των μέσων εκπομπών διοξειδίου του άνθρακα (CO2) που προέρχονται από τα πρόσφατα καταχωρημένα επιβατικά αυτοκίνητα. Στόχος της είναι να επιτύχει, για τα νέα αυτοκίνητα οχήματα, μέση ποσότητα εκπομπών διοξειδίου του άνθρακα ίση με 120 γραμ. ανά χιλιόμετρο από τώρα μέχρι το 2005 (ή εφόσον ο στόχος αυτός δεν επιτευχθεί πλήρως κατά την ημερομηνία αυτή, το αργότερο από τώρα μέχρι το 2010). Η Επιτροπή θεωρεί ότι ο στόχος αυτός είναι φιλόδοξος. Παρακαλείται το Αξιότιμο Μέλος να σημειώσει το γεγονός ότι ο προαναφερθείς αριθμός αποτελεί ένα μέσο όρο, πράγμα που συνεπάγεται ότι τα αυτοκίνητα οχήματα που έχουν ανώτερη κατανάλωση καυσίμου δεν θα αποκλείονται από την αγορά. Παράλληλα, θα πρέπει να εισάγονται στην αγορά αυτοκίνητα οχήματα με χαμηλότερη κατανάλωση καυσίμου ώστε να επιτευχθεί ο τελικός στόχος.